Samarqandda 15 sotix yerni firibgarlik yo‘li bilan 10 ming dollarga sotmoqchi bo‘lgan shaxs ushlandi

Samarqand viloyatining Urgut va Bulung‘ur tumanida yer sotish bilan bog‘liq firibgarlik holatlari aniqlandi, deb xabar bermoqda Bosh prokuratura huzuridagi Iqtisodiy jinoyatlarga qarshi kurashish departamenti matbuot xizmati.

Departament hamda DXXning Urgut tumani bo‘limlari tomonidan o‘tkazilgan tezkor tadbirda fuqaro J.M. tanishiga qarashli “R.” fermer xo‘jaligining 15 sotix yer maydonini fuqaro K.ga ajratib berish evaziga firibgarlik yo‘li bilan 10 ming dollarni olgan vaqtida ashyoviy dalillar bilan ushlangan.
Departament hamda DXXning Bulung‘ur tumani bo‘limlari tomonidan o‘tkazilgan tezkor tadbirda esa T.M. fuqaro S.ning ishonchiga kirib, unga “M.” fermer xo‘jaligiga qarashli yer maydonidan 25 sotixini 35 million so‘m evaziga tanishlari orqali olib berishga va’da berib, oldindan 10 million so‘mni firibgarlik yo‘li bilan olgan vaqtida ashyoviy dalillar bilan ushlangan.
Qayd etilishicha, har ikki holat yuzasidan Jinoyat kodeksining tegishli moddalari bilan jinoyat ishlari qo‘zg‘atilib, tergov harakatlari o‘tkazilmoqda.
Bundan avval Navoiyda o‘zganing yer maydonini 47 million so‘mga sotib yubormoqchi bo‘lgan shaxs qo‘lga tushgani, Andijonda 6 gektar yerni 18 ming dollarga sotmoqchi bo‘lgan fermer xo‘jaligi rahbariga jinoyat ishi qo‘zg‘atilgani, To‘rtko‘lda fuqaroga 30 million so‘mga 10 gektar yer olib berishni va’da qilgan shaxs ushlangani hamda Toshkent viloyatida qariyb 160 gektar yer noqonuniy o‘zlashtirib olingani haqida xabar berilgandi.